Det er årets sidste dag, og mange kommer traditionen tro i aften til at skyde det nye år ind med krudt og nytårsraketter. Men med meget fyrværkeri kommer også en øget risiko for, at der kan opstå brand. Brandvæsenet rykker hvert år ud til mange brande, men nytårsdøgnet er årets absolut travleste for brandvæsenet, lyder det fra Danske Beredskaber. - De sidste fem årsskifter rykkede danske brandfolk ud til i gennemsnit 507 bygnings- og containerbrande i perioden fra klokken 12 den 31. december til klokken 12 den 1. januar. Det er over 20 gange så mange udrykninger som på et gennemsnitsdøgn, siger Danske Beredskabers sekretariatschef, Bjarne Nigaard, i en pressemeddelelse. De gode råd til en brandsikker nytårsfejring Danske Beredskaber og Beredskabsstyrelsen kommer derfor med flere gode råd til, hvordan borgerne bedst sikrer, at deres nytårsaften ikke går op i røg: Luk og lås døre til garage og skur. Flyt affaldscontainere og lignende indendørs, hvis det er muligt. Hvis du ikke har plads indenfor, så placér affaldscontainere og lignende i god afstand fra bygninger. Luk låget og lås dem, hvis det er muligt. Fjern alt brændbart materiale fra din carport, altan, kælderskakt og lignende steder. Brug kun godkendt fyrværkeri og overhold sikkerhedsafstanden, der skal fremgå af fyrværkeriet. Husk at hold dobbelt afstand i vindens retning. Brug fyrværkeriet, som det er tiltænkt, og hvor det er tiltænkt – og hold afstand. Vær opmærksom på, om du eller dine naboer har et stråtag. Dette kan nemlig udgøre en særlig risiko for at blive antændt af nytårsraketterne. Mads Dalgaard, der er forebyggelsesekspert i Beredskabsstyrelsen, tilføjer derudover, at borgerne også skal være opmærksomme på afstanden mellem håndsprit og ild, da det også er en farlig cocktail.

Opsummering:
Her kan du få Danske Beredskabers, Beredskabsstyrelsens og Sikkerhedsstyrelsens gode råd til en sikker nytårsfejring.